            До Председателя на КАБ

            До УС на КАБ

            До Комисията по нормативни актове към КАБ

 По повод изпратените материали за отговор до 30.10.2009 г. (петък) се прави кратък коментар, въпреки удобното за някои приемане на мълчаливо съгласие, ако не се реагира до крайния срок. 

I. Предложение за промени в ЗУТ: 

                 Комисията на  МРРБ вече работи и КАБ късно изпрати представители в нея. Както е казано: „По-добре късно, отколкото никога”. В последния момент  се искат предложения, дано да намерят място в ЗУТ, както следва и не е последно:

1. В строителното разрешение да се вписва проектант /архитект/.

2. Строителните разрешения да се обявяват и в сайта на съответната община.

Мотив:

· По този начин Камарата ще може да изпълнява правомощията си по Закона, да следи за авторство, правоспособност и конфликт на интереси.

3. Строителен надзор да се упражнява от проектант (архитект, инженер) задължително или отстъпен от него с договор на друг правоспособен специалист.

Обяснение:

· Подкрепа на текста на арх. Б. Столинчев за проектанта /архитект, инженер/ за права и задължения в инвестиционния процес, но както е записано, излиза, че не възложителят е длъжен да възлага авторски надзор в част „Архитектурна” и архитектът да има правото на вето срещу приемането на неправилно изпълнени елементи и сгради, а че архитектът е длъжен да ходи безплатно на авторски надзор и да приема сградата така, както е поискана от възложителя в хода на строителството и както е изпълнена от строителя, под заплахата, че ако не се подчинява на волята на възложителя, няма да бъде търсен за следващи проекти.

· Изпратено на арх. Б. Столинчев на 28.10.2009 г.

II. Структура и управление на КАБ.

Относно двукамарното управление възникват въпроси:

1. По какъв правилник работи сега Управителният съвет на КАБ?

2. Какви са правомощията на Оперативното ръководство да взимат решения, съобразно Устава и Закона, има ли стриктно формулирано ограничение на диапазона на вземане на самостоятелни решения от ОР, във функционален или финансов параметър, така че решенията извън него да подлежат на утвърждаване или отказ от страна на Разширения УС?

3. Какви са принципите за съставяне на Комисията на регионалните колегии,  кого представляват от членската маса на КАБ и главно каква е нуждата от нея?

4. Какви ще бъдат горна камара (по аналогия на „Лордовете”) и долна с неясни функции и възможности (или елементарно провеждане на спусканите решения „отгоре”). Не е ли вече опит това да става чрез Оперативното ръководство, което кани на заседанията си произволно избрани председатели на РК, без установени принципи и регламент? Не става ли практика колегията да бъде редовно поставяна пред свършен факт?

5.  Каква е новата структура на КАБ, когато се промени ЗКАИИП, без знанието и мнението на колегията и без отчет на участниците в измененията на Закона от страна на КАБ? Става въпрос пак за свършен факт?

6. С какво решение на ОС КАБ влиза в зоната на ДДС в качеството си на фирма, извършваща стопанска дейност? От кой текст на ЗКАИИП произтича необходимост КАБ да е организация със стопанска цел и функции? Не може ли приходите на КАБ да бъдат формулирани като разновидности на членски внос, за да не се считат за облагаем доход? КАБ не може да се справи с бюджета си при сегашното положение на организация с идеална цел. Приемат се форми на услуги, които искаме (или не искаме) влизаме в стопанска дейност с всичките последствия и усложнения. Не става ли пореден въпрос за свършен факт?

7. Какво е решението на ОС за „Аудиториума”?

8. Кога ще стартира информационният бюлетин на КАБ  (споменава се непрекъснато като пожелание, а вече мина година и половина от този мандат)! Как се иска колегията да бъде информирана и се очаква за нейното отношение по важни въпроси за Камарата?

9. Какви постъпки направи КАБ за вкарване на Наредбата за архитектурните конкурси (многократно изработвана от КАБ) да влезе в ЗОП? Не е ли по-нормално архитектурните конкурси да не бъдат въобще предмет на ЗОП, по който критерий за избор е ниската цена на проекта, а не високия му творчески потенциал?

Забележка: Получен е Протоколът от ОС от 29 – 30.04.2009 г., гр. Велико Търново, без да разполагаме със стенограмата, за да се сравни дали всичко коректно и пълно е отразено и да не се дава повод за слухове и спекулации, относно решенията на ОС.

ІІ. По повод проведената Анкета. 
           Като идея е много добра, но само ако целта е, предварително колегите да знаят за всички дейности на КАБ. В случая, може би тя представлява опит да се оправдаят действия на Ръководството на КАБ при промените и допълненията в ЗКПИИ, принципно отхвърлени от ОС.

           В последните промени на Закона са вкарани много текстове, които налагат „отвън” структурни и организационни промени на Камарата и предопределят неща, които следва да се решават вътрешно с Устава на КАБ. Най-нормалното нещо е цялата зона на структурата на Камарите да бъде извадена въобще от Закона и да си се решава вътрешно от всяка от Камарите с нейния Устав. За пореден път сме поставени пред свършен факт. В анкетата, може би трябваше да се започне с основния въпрос: по-добре ли работеше българският архитект-проектант без Камара преди 2003 г. , или след нейното основаване и ползата за всички от нея.

           Въпреки слабото участие, в Анкетата има точни и обосновани тълкувания от разни колеги и до голяма степен отразяват очаквания, които трябва да намерят отражение в дейността на КАБ.









арх. Данчо Данчев

